Johannese sild
Johannese sild (vene Иоанновский мост) on Peterburis Kronverki väina ületav sild. Sild ühendab Kolmainu väljakut Jänesesaarel asuva Peeter-Pauli kindlusega. Johannese sild on Peterburi vanim sild, see ehitati 1703. aastal. Algul oli see puidust ning oli paigutatud lotjadele. 1706. aastast toetus sild vaitugedele ning oli ülestõstetava keskosaga. 1738. aastal asendati puitsild kivisillaga. Hiljem on seda korduvalt remonditud ja ümber ehitatud. Aastail 1950–1951 paigaldati sillale piirded ja valgustid.